LV Eiropas Savienības Oficiālais Vēstnesis C 299/9

Kārtība, kādā Luksemburgas Lielhercogistē piešķir tiesības nodrošināt gaisa satiksmi

2009/C 299/05

Saskaņā ar 6. pantu Eiropas Parlamenta un Padomes Regulā (EK) Nr. 847/2004 attiecībā uz sarunām par gaisa satiksmes pakalpojumu nolīgumiem starp dalībvalstīm un trešām valstīm un šo nolīgumu īstenošanu ar šo tiek noteikta valsts kārtība, pēc kuras Luksemburgā gaisa satiksmes tiesības tiek sadalītas starp atbilstīgajiem Kopienas gaisa pārvadātājiem.

Ņemot vērā grozīto 1948. gada 31. janvāra likumu par aeronavigācijas regulējumu,

Ņemot vērā grozīto 1999. gada 19. maija likumu, ar ko:

a) regulē pieeju lidlaukā sniegto pakalpojumu tirgum Luksemburgā;

b) izveido regulējumu civilās aviācijas drošības jomā; un

c) nodibina Civilās aviācijas pārvaldi.

Ikviens gaisa pārvadātājs, kam ir derīga ekspluatācijas licence, kuru saskaņā ar Eiropas Parlamenta un Padomes Regulu (EK) Nr. 1008/2008 izdevusi viena no Eiropas Kopienas dalībvalstīm, un kas ir nodibinājies Luksemburgā, var iesniegt pieteikumu gaisa satiksmes tiesībām maršrutos starp Luksemburgu un trešām valstīm.

Lēmumu pieņemšana par gaisa satiksmes tiesībām maršrutos starp Luksemburgu un trešām valstīm ietilpst Civilās aviācijas pārvaldes kompetencē; minētā iestāde pieņem šos lēmumus, pamatojoties uz gaisa pārvadātāju rakstiskiem pieteikumiem.

Gaisa pārvadātāji sagatavo pieteikumus franču vai angļu valodā un nosūta tos uz šādu adresi:

Direction de l’Aviation Civile B.P. 283 2012 Luxembourg LUXEMBOURG

i) Gaisa satiksmes tiesību piešķiršana saskaņā ar divpusējiem nolīgumiem ar trešām valstīm, kuros nav paredzēti ierobežojumi attiecībā uz gaisa satiksmes tiesībām, konkrēti, attiecībā uz izraudzīto gaisa pārvadātāju skaitu, lidojumu biežumu vai jaudu

Pieteikumi, ko kvalificēti gaisa pārvadātāji iesniedz Civilās aviācijas pārvaldei, lai izmantotu pieejamās gaisa satiksmes tiesības, tiks apstiprināti tad, ja divpusējā nolīgumā ar konkrēto valsti nav paredzēti ierobežojumi attiecībā uz gaisa satiksmes tiesībām, konkrēti, attiecībā uz izraudzīto gaisa pārvadātāju skaitu, lidojumu biežumu vai jaudu.

ii) Gaisa satiksmes tiesību piešķiršana saskaņā ar divpusējiem nolīgumiem ar trešām valstīm, kuros ir paredzēti ierobežojumi attiecībā uz gaisa satiksmes tiesībām, konkrēti, attiecībā uz izraudzīto gaisa pārvadātāju skaitu, lidojumu biežumu vai jaudu

Ierobežotu gaisa satiksmes tiesību piešķiršana saskaņā ar divpusējiem nolīgumiem ar trešām valstīm tiek nodrošināta atbilstīgi noteikumiem Eiropas Parlamenta un Padomes Regulā (EK) Nr. 847/2004 attiecībā uz sarunām par gaisa satiksmes pakalpojumu nolīgumiem starp dalībvalstīm un trešām valstīm un šo nolīgumu īstenošanu.

Lai pieņemtu lēmumu par gaisa satiksmes tiesību piešķiršanu, Civilās aviācijas pārvalde ņem vērā šādus kritērijus:

a) piedāvāto gaisa pārvadājumu pakalpojumu veids un līmenis;

b) piedāvāto lidojumu biežums un jauda;

c) datums, kurā paredzēts uzsākt pakalpojumu sniegšanu, kā arī pakalpojumu sniegšanas ilgums;

d) pakalpojuma īpašības, kuras ir maksimāli izdevīgas patērētājam, proti, gaisa pārvadājumu ekonomiskums, efektivitāte un konkurētspēja;

e) piedāvātie tarifi;

f) pakalpojumu sniegšanas nepārtrauktība;

g) vajadzības gadījumā – piedāvāto pakalpojumu integrēšana esošajā pārvadājumu tīklā;

h) ietekme uz vidi;

i) pieejamo gaisa satiksmes tiesību izmatošanas efektivitāte;

j) piedāvāto gaisa pārvadājumu pakalpojumu rentabilitāte;

k) gaisa pārvadājumu attīstības dinamika Luksemburgā un Eiropas Kopienā (tirdzniecības un tūrisma jomā).

Civilās aviācijas pārvalde savā tīmekļa vietnē publicē sākotnējos pieteikumus, tostarp attiecīgo nekonfidenciālo informāciju. Pārējie gaisa pārvadātāji var iesniegt pieteikumus gaisa satiksmes tiesībām attiecībā uz tādu pašu maršrutu divdesmit vienas (21) dienas laikā no sākotnējā pieteikuma publicēšanas datuma. Šos pieteikumus publicē ar tādiem pašiem nosacījumiem, ar kādiem publicēts sākotnējais pieteikums. Pēc minētā termiņa beigām iesniegtos pieteikumus neizskatīs.

Civilās aviācijas pārvalde sagatavo lēmuma projektu par konkrēto pieteikumu gaisa satiksmes tiesībām sešdesmit (60) dienu laikā no sākotnējā pieteikuma datuma. Civilās aviācijas pārvalde savā tīmekļa vietnē publicē lēmuma projektu un tā pamatojumu, kā arī rakstiski informē visus gaisa pārvadātājus, kuri iesnieguši pieteikumus attiecīgajām gaisa satiksmes tiesībām. Piecpadsmit (15) dienu laikā no lēmuma projekta publicēšanas datuma ikviens gaisa pārvadātājs, kas piedalījies gaisa satiksmes tiesību piešķiršanas procedūrā, var lūgt lēmuma projekta pārskatīšanu un iesniegt papildu informāciju vai dokumentus, lai pamatotu savu lūgumu. Vēlākais trīsdesmit (30) dienu laikā no lēmuma projekta publicēšanas datuma Civilās aviācijas pārvalde pieņem galīgo lēmumu par konkrēto pieteikumu gaisa satiksmes tiesībām, publicē minēto lēmumu savā tīmekļa vietnē un rakstiski paziņo to visiem ieinteresētajiem gaisa pārvadātājiem.

Lēmums par gaisa satiksmes tiesību piešķiršanu ir spēkā septiņus (7) gadus.

Gaisa pārvadātājs, kuram Civilās aviācijas pārvalde piešķīrusi gaisa satiksmes tiesības, nevar to nodot citam gaisa pārvadātājam.

Ja attiecīgās trešās valsts kompetentās iestādes nav piešķīrušas vai ir atcēlušas gaisa satiksmes tiesības, ko Civilās aviācijas pārvalde piešķīrusi konkrētam gaisa pārvadātājam, minētais gaisa pārvadātājs par to nekavējoties rakstiski informē Civilās aviācijas pārvaldi.

Civilās aviācijas pārvalde uzrauga piešķirtās gaisa satiksmes tiesības un nodrošina, ka attiecīgie gaisa pārvadātāji izmanto piešķirtās gaisa satiksmes tiesības saskaņā ar noteikumiem, kas minēti attiecīgajā lēmumā, kā arī saskaņā ar visiem šīs nozares spēkā esošajiem noteikumiem.

Civilās aviācijas pārvalde var atcelt konkrētajam gaisa pārvadātājam piešķirtās gaisa satiksmes tiesības, ja

a) gaisa pārvadātājs neuzsāk darbību noteiktajā maršrutā sešu (6) mēnešu laikā pēc tam, kad lēmums par gaisa satiksmes tiesību piešķiršanu ir guvis juridisku spēku;

b) gaisa pārvadātājs neizmanto piešķirtās gaisa satiksmes tiesības 12 mēnešus pēc kārtas;

c) gaisa pārvadātāja reģistrētājvalsts kompetentā iestāde anulē pārvadātāja licenci;

d) gaisa pārvadātājs neievēro nosacījumus, kas minēti lēmumā par gaisa satiksmes tiesību piešķiršanu;

e) gaisa pārvadātājs neievēro noteikumus, kas minēti gaisa pārvadājumu nolīgumā, saskaņā ar kuru piešķirtas gaisa satiksmes tiesības, vai citas starptautiskās saistības;

f) gaisa pārvadātājs neievēro gaisa pārvadājumu nosacījumus un spēkā esošos noteikumus;

g) Civilās aviācijas pārvalde, veicot atkārtotu izvērtēšanu (gadījumā, ja ir saņemta kāda konkurenta sūdzība, bet ne agrāk kā 3 gadus pēc lēmuma pieņemšanas par tiesību piešķiršanu), atklāj, ka gaisa pārvadātājs neefektīvi izmanto piešķirtās gaisa satiksmes tiesības.

Ja Civilās aviācijas pārvalde minēto iemeslu dēļ atceļ konkrētajam gaisa pārvadātājam piešķirtās ierobežotas gaisa satiksmes tiesības, minētajām gaisa satiksmes tiesībām piemēro jaunu procedūru.

Ierobežotām gaisa satiksmes tiesībām, kas gaisa pārvadātājam piešķirtas pirms šā regulējuma stāšanās spēkā, jaunu tiesību piešķiršanas procedūru piemēros tad, kad būs pagājis pārejas periods, proti, trīs (3) gadi no šā regulējuma spēkā stāšanās datuma.

Gaisa pārvadātājs savā pieteikumā iekļauj šādu informāciju:

— to pakalpojumu apraksts, attiecībā uz kuriem tiek pieprasītas gaisa satiksmes tiesības,

— pārvadājumu ilgums un veids (pasažieru, kravas vai citi pārvadājumi),

— piedāvāto gaisa pārvadājumu apraksts (lidojumu skaits nedēļā, informācija par starpnosēšanos, pārvadājumu regularitāte (gadā, sezonā) u. c.),

— gaisa kuģu veids un konfigurācija,

— pārvadājumu uzsākšanas datums,

— piedāvātā tarifu struktūra,

— informācija par to, kādā veidā minētie pakalpojumi tiks pārdoti,

— vajadzības gadījumā – savienojumi ar citu maršrutu tīklu, kurā attiecīgais gaisa pārvadātājs nodrošina pārvadājumus, vai savienojumi ar citu gaisa pārvadātāju tīkliem.

Gaisa pārvadātājs pieteikumam pievieno šādus dokumentus:

— saskaņā ar spēkā esošajiem tiesību aktiem izdotās pārvadājuma licences kopija,

— gaisa pārvadātāja apliecība, tostarp ekspluatācijas specifikācija un ģeogrāfiskā specifikācija attiecībā uz gaisa satiksmes tiesībām,

— civiltiesiskās atbildības apdrošināšanas polise, kura sedz trešām personām nodarītus zaudējumus,

— drošības programma.

Civilās aviācijas pārvalde savā tīmekļa vietnē publicē visu pieejamo gaisa satiksmes tiesību sarakstu, kā arī ar trešām valstīm paredzēto divpusējo sarunu provizorisku grafiku.